A Bizottság 996/2002/EK rendelete
(2002. június 11.)
a 2019/93/EGK tanácsi rendeletnek a kisebb égei-tengeri szigetek számára a marha- és borjúhúságazatban nyújtott kiegészítő támogatás tekintetében történő alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 442/2002/EGK rendelettel [1] módosított, az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendeletre [2], és különösen annak 6. cikke (4) bekezdésére,
mivel:
(1) A 442/2002/EK rendelet lényegesen módosította a marhahús- és borjúhúságazatban a kisebb égei-tengeri szigeteken folytatott haszonállat-tenyésztés érdekében megállapított egyedi intézkedéseket meghatározó 2019/93/EGK rendeletet. E módosításnak megfelelően a jogi érthetőség érdekében új rendelkezéseket kell elfogadni a marhahús- és borjúhústermelők számára nyújtott kiegészítő támogatás tekintetében a fent említett rendelet végrehajtására, és a 2019/93/EGK rendeletnek a marha- és borjúhústermelők különleges támogatásának pótléka, valamint az anyatehenek tartása utáni támogatás pótléka tekintetében történő alkalmazása egyes részletes szabályainak megállapításáról szóló, 1993. október 21-i 2889/93/EGK tanácsi rendeletet [3] hatályon kívül kell helyezni.
(2) A 2019/93/EGK rendelet 6.cikkének (2) bekezdése a marhahús- és borjúhústermelők számára a hím szarvasmarhák hízlalásához támogatást határoz meg a legutóbb a 2345/2001/EK bizottsági rendelettel [4] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet [5] 4. cikkében előírt különleges támogatáson felül. A 6. cikk (2) bekezdésének második albekezdése szerint ezt a kiegészítést évi 12000 hím szarvasmarháig nyújtják az 1254/1999/EK rendelet 4. cikkének (1) és (4) bekezdésében meghatározott regionális felső határon belül.
(3) A bonyolult adminisztratív ügyintézés elkerülése érdekében rendelkezni kell arról, hogy a 2019/93/EGK rendelet szerinti kiegészítő támogatás, valamint az 1254/1999/EK rendelet szerinti támogatások egyetlen kérelem benyújtásával legyenek igényelhetőek.
(4) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2019/93/EGK rendelet 6. cikkének (2) bekezdésében meghatározott, a szarvasmarhák hízlalásáért járó támogatásra vonatkozó kiegészítést, az 1254/1999/EK rendeletnek a hím szarvasmarhák után járó támogatások kérelmezésére vonatkozó rendelkezéseivel összhangban nyújtják.
Ezt a kiegészítés évi 12000 hím szarvasmarháig nyújtják az 1254/1999/EK rendelet 4. cikkének (1) és (4) bekezdésében meghatározott regionális felső határon belül. E rendelet 4. cikkének (4) bekezdésében említett arányos csökkentés e mértéken belül nem alkalmazható.
(2) A 2019/93/EGK rendelet 6. cikkének (3) bekezdésében meghatározott, az anyatehén tartásáért járó támogatásra vonatkozó kiegészítést az 1254/1999/EK rendeletnek az anyatehén után járó támogatások kérelmezésére vonatkozó rendelkezéseivel összhangban nyújtják.
2. cikk
Az 1. cikk (1) és (2) bekezdésében említett kiegészítő támogatást, és az 1254/1999/EK rendeletben előírt különleges támogatást és az anyatehén tartásáért járó támogatást, az említett rendeletben megállapított szabályokkal összhangban, a termelő egyetlen kérelemmel igényelheti.
3. cikk
(1) A görög hatóságok haladéktalanul tájékoztatják a Bizottságot bármely olyan rendelkezésről, amelyet az 1. cikkben említett kiegészítő támogatás nyújtása érdekében fogadnak el.
(2) A görög hatóságok minden évben legkésőbb a megelőző naptári évet követő július 31-ig értesítik a Bizottságot azoknak az állatok számáról, amelyekre vonatkozóan az 1. cikk (1) és (2) bekezdésében említett kiegészítő támogatást kérelmezték, illetve nyújtották.
4. cikk
A 2889/93/EGK rendelet hatályát veszti.
5. cikk
Ez a rendelet az Európai Közösségek Hivatalos Lapjában való kihirdetésétől számított harmadik napon lép hatályba.
Ezt a rendeletet a hatálybalépésének napjától kell alkalmazni. A 2. cikket azonban 2003. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. június 11-én.